b'\n_START_ARTICLE_\nErnests Birznieks-Up\xc4\xabtis\n_START_PARAGRAPH_\nErnests Birznieks-Up\xc4\xabtis (tegelik nimi Ernests Birznieks; 6. aprill 1871 \xe2\x80\x93 30. detsember 1960) oli l\xc3\xa4ti kirjanik._NEWLINE_Ernests Birznieks-Up\xc4\xabtis oli p\xc3\xa4rit renditalu pidaja perekonnast. 1889. aastal l\xc3\xb5petas ta Tukumsi linnakooli ning sooritas seej\xc3\xa4rel \xc3\xb5petajaeksamid ja t\xc3\xb6\xc3\xb6tas kodu\xc3\xb5petajana. _NEWLINE_Ta elas aastatel 1893\xe2\x80\x931921 Kaukaasias. Asutas Riias peamiselt l\xc3\xa4ti ilukirjandust avaldanud kirjastuse Dzirciemnieki (1908\xe2\x80\x931922). L\xc3\xa4tti tagasip\xc3\xb6\xc3\xb6rdumise j\xc3\xa4rel asutas ta 1922. aastal ajakirja V\xc4\x81rds. 1927\xe2\x80\x931934 oli ta Riia Keskraamatukogu juhataja. 1934\xe2\x80\x931940 tegeles ta p\xc3\xb5hiliselt t\xc3\xb5lkimisega._NEWLINE_Ernests Birznieks-Up\xc4\xabtise realistlikud jutustused kujutavad enamasti talurahva elu. P\xc3\xa4rast L\xc3\xa4tti tagasip\xc3\xb6\xc3\xb6rdumist kirjutas ta valdavalt lastele._NEWLINE_Eesti keeles on 1961. aastal ilmunud Birznieks-Up\xc4\xabtise jutukogu "Halli kivi jutud ja teisi jutustusi" ning 1971. aastal lasteraamat "Pesamuna p\xc3\xa4evaraamat"._NEWLINE_Ernests Birznieks-Up\xc4\xabtise suguv\xc3\xb5sa maja on L\xc3\xa4tis riikliku t\xc3\xa4htsusega muinsuskaitsealune objekt. Majas asub ka muuseum.'